Հովհաննես Զոհրապյան

Հովհաննես Զոհրապյան (), հայ բանասեր։

 Կենսագրություն 
Ծնվել է Կ. Պոլսում, փոքր հասակից տեղափոխվել է Վենետիկի Մխիթարյանների Ս. Ղազար վանքը, որտեղ ստացել է կրթությունը, ընդունել հոգևորական կոչում։ Գրել է պատմաբանասիրական աշխատություններ։ Ընդարձակ ծանոթագրություններով հրատարակել է Մովսես Խորենացու «Գիրք պիտոյից»-ը, Ներսես Շնորհալու «Ողբ Եդեսիոյ»-ն։ Նրա ամենանշանակալից գործը Աստվածաշնչի չորրորդ հրատարակությունն է, որ կատարել է 1805 թվականին Վենետիկում՝ առաջաբանով և ծանոթագրություններով, բազմաթիվ ձեռագրերի բաղդատությամբ։ Գիրքը լույս է տեսել թե՛ մեծադիր հատորով և թե՛ չորս փոքրադիր հատորներով, որոնցից երեքը պարունակում են Հին կտակարանը, 4-րդը՝ Նոր կտակարանը։

Նրա գրչին են պատկանում հետևյալ աշխատությունները՝ «Պատմութիւն Աստվածաշունչ գրոց, Հին և Նոր կտակարանաց, համառօտեայ դիւրիմաց ոճով ի լեզու աշխարհաբար յուսումն պարզամտաց և համբակաց»։ Այն հրատարակվել է որպես ձեռնարկ և արժանացել բազմաթիվ տպագրությունների (1803, 1805, 1807, 1854, 1859, 1873) և «Գաղափար հայկական մեսրոպեան տառից»։

 Աղբյուրներ 

Կատեգորիա:Հայ բանասերներ